作者:趙氏1
標題:古興
內容:鬱蒸夏將半，暑氣扇飛閣。驟雨滿空來，當軒卷羅幕。度雲開夕霽，宇宙何清廓。明月流素光，輕風換炎鑠。孤鸞傷對影，寶瑟悲別鶴。君子去不還，遙心欲何託。金菊延清霜，玉壺多美酒。良人猶不歸，芳菲豈常有。不惜芳菲歇，但傷別離久。含情罷斟酌，凝怨對窗牖。霽雪舒長野，寒雲半幽谷。嚴風振枯條，猿啼抱冰木。所嗟遊宦子，少小荷天祿。前程未雲至，悽愴對車僕。歲寒成詠歌，日暮棲林樸。不憚行險道，空悲年運促。